પોલીસની એક ધાક હોવી જોઈએ. અત્યારે તો એક્ટિવા ચલાવતા બાર વર્ષના ટેણિયાનેય પોલીસની બીક નથી. દારૂના અડ્ડાવાળાને પકડો તો બસો માણસનું ટોળું એને છોડાવવા માટે ચોકી ઉપર ધસી આવે. ગરીબ ભિખારણને બાળક ઊઠાવનાર માનીને ટોળું મારી નાખે. આનો અર્થ એ કે પ્રજામાં પોલીસની ધાક નથી રહી. આ પ્રસંગોની ગંભીરતા નહીં સમજાય તો ભવિષ્યમાં અરાજકતા સર્જાશે..” રાત્રે દસ વાગ્યે વરખડી પોલીસ સ્ટેશનના ઓટલે હેડ કોન્સ્ટેબલ રાઠોડ નાઈટ ડ્યુટીની તૈયારી માટે ચા પીતો હતો. પોતાના ઘેર રાજકોટ જવા માટે પોલીસ સબ ઈન્સ્પેક્ટર વિપુલ વ્યાસે બાઈક સ્ટાર્ટ કરી એ જ વખતે મિત્રનો ફોન આવ્યો એટલે બાઈક બંધ કરીને મોબાઈલ પર વાત કરી રહ્યો હતો. .